《和通山尹张松坡梦游庐山吟》
宋代·余宏孙

我行匡庐鬓青青，往往大醉琵琶亭。
归来老我二十载，惟有梦寐劳神形。
有时遍历开先寺，老僧禅定齁齁睡。
有时经过五柳家，秫香酒熟邀人醉。
恍兮惚兮真若飞，高泊天地坐忘归。
晴云漠漠披絮帽，白鹤冉冉来羽衣。
方将餐霞炼颜色，觉来无失亦无得。
何当整理下泽车，共逐双凫访真迹。

作者简介：余宏孙，字升伯，号白石，平江（今属湖南）人。度宗咸淳十年（一二七四）预乡荐。事见《沅湘耆旧集》卷二六、清同治《平江县志》卷三八。今录诗二首。